泗州郡圃四照堂
作者：梅堯臣
朝代：宋

paragraphs: 官艫客艑滿淮汴，車馳馬驟無閑時。
豈有餘力事棟宇，後園荒草長離離。
朱侯下車百職舉，亦治宴豆頻遊嬉。
梁冠爵弁各得禮，道路溢譽亡高卑。
因隙作堂名四照，虛光轉納娥與羲。
面面懸窗夾花藥，春英秋蕊冬竹枝。
射堋寬闊習武事，鏡沼清淺吹文漪。
侯之此意寧自樂，夷情勞士俱忘疲。
後來出口勤洒掃，莫作廐埒生蒿藜。